**Ministru kabineta noteikumu projekta “Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis: sekmēt māsas profesijas attīstību un nodrošināt lielāku māsas (vispārējās aprūpes māsas) mobilitāti darba tirgū.  Risinājums: detalizētāk skaidrot Ārstniecības likumā noteiktās māsas kompetences pacientu aprūpē, tās nesadrumstalojot pa vairākām pamatspecialitātēm un papildspecialitātēm un vienkāršot māsas (vispārējās aprūpes māsas) profesijas specializāciju iegūšanu.  Spēkā stāšanās laiks: 2022.gada 1.janvāris |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 27.pants un 33.panta trešā daļa.  Noteikumu projekts izstrādāts atbilstoši 1) Valsts kontroles Revīzijas ziņojumā “Cilvēkresursi veselības aprūpē?”[[1]](#footnote-1);  2) Ministru kabineta 2017. gada 7. augusta rīkojumā Nr. 394 (prot. Nr. 37 34. §) “Par konceptuālo ziņojumu “Par veselības aprūpes sistēmas reformu””[[2]](#footnote-2);  3) Ministru kabineta 2019. gada 29.oktobra rīkojumā Nr. 537 "Konceptuālais ziņojums "Par māsas profesijas turpmāko attīstību ""[[3]](#footnote-3)  noteiktajam uzdevumam – Veselības ministrijai izstrādāt grozījumus, kas nepieciešami pasākumu ieviešanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ārstniecības likumu[[4]](#footnote-4) Ministru kabineta 2009.gada 24.marta noteikumi Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (turpmāk – Noteikumi) nosaka ārstniecības personu kompetenci ārstniecībā, kā arī teorētisko un praktisko zināšanu apjomu, kā arī studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kvalifikācijas prasības un kompetences apjomu, lai studējošie, kuru zināšanu un prasmju apjoms atbilst noteiktām kvalifikācijas un kompetences prasībām, var piedalīties ārstniecībā.  Noteikumu 6.sadaļa nosaka māsas (medicīnas māsas) profesionālās darbības kompetenci, kā arī nepieciešamās teorētiskās zināšanas un praktiskās iemaņas, lai māsa (medicīnas māsa) veiktu ārstniecisko darbību atbilstoši kompetencei. Māsas profesionālās darbības ietvars ir noteikts Ārstniecības likuma 44.pantā.  Skaidrojam, ka māsa ir ārstniecības persona, kura ieguvusi izglītību atbilstoši likumā "Par reglamentētajām profesijām un profesionālās kvalifikācijas atzīšanu" noteiktajām prasībām. Tostarp Eiropas Parlamenta un Padomes 2005. gada 7. septembra Direktīvā 2005/36/EK par profesionālo kvalifikāciju atzīšanu (turpmāk – Direktīva 2005/36) noteiktās prasības attiecībā uz izglītības programmu minimālām prasībām māsas profesionālās kvalifikācijas iegūšanai ir noteiktas Ministru kabineta 2002. gada 19. februāra noteikumos Nr. 68 "Izglītības programmu minimālās prasības zobārsta, farmaceita, māsas un vecmātes profesionālās kvalifikācijas iegūšanai" (turpmāk – Noteikumi Nr.68), kas ir izdoti saskaņā ar likuma “Par reglamentētajām profesijām un profesionālās kvalifikācijas atzīšanu” 6.panta 2.punktu un 9.panta pirmo daļu. Noteikumi Nr.68 nosaka minimālās prasības izglītības programmām vai arī prasības attiecībā uz profesionālajām zināšanām un prasmēm tajās reglamentētajās profesijās un specialitātēs, kurās tas ir nepieciešams profesionālās kvalifikācijas atzīšanai ārvalstīs. Minētās prasības iekļauj attiecīgo profesiju standartos un izglītības programmās.  Ņemot vērā kritisko situāciju ar māsu nodrošinājumu Latvijas veselības aprūpes sistēmā, lai nodrošinātu profesijas pilnvērtību, viengabalainību un mobilitāti darba tirgū, Veselības ministrija izstrādāja Konceptuālo ziņojumu "Par māsas profesijas turpmāko attīstību” (turpmāk – Konceptuālais ziņojums), kurā ir piedāvāta rīcība trīs galvenajos virzienos:   * veikt grozījumus veselības un izglītības jomas normatīvajos aktos, kas nosaka kvalifikācijas prasības, profesionālās darbības uzdevumus, kompetenci māsas profesijā, lai māsas profesijas pamatizglītībā ietvertu padziļinātas kompetences, kas ir pielietojamas visās aprūpes jomās, tādejādi nodrošinot, ka persona pēc māsas (vispārējās aprūpes māsas) kvalifikācijas iegūšanas ir tiesīga patstāvīgi strādāt ārstniecības iestādes terapeitisko, ķirurģisko un ambulatoro pacientu aprūpē. * ieviest jaunu pieeju māsas specializācijai, kuru var iegūt profesionālās pilnveides programmas ietvaros (līdzšinējais regulējums paredz, lai iegūtu pamatspecialitāti, pēc koledžas beigšanas jāturpina studijas augstskolā); * atteikties no sertifikācijas procesa, tā ietvaros māsu specialitātes un papildspecialitātes aizstāt ar specializāciju noteiktās aprūpes jomās[[5]](#footnote-5).   Konceptuālā ziņojuma I sadaļā tiek sniegts detalizēts pašreizējās situācijas apraksts un II sadaļā noteikta rīcība, lai novērstu divpakāpju izglītības sistēmu māsas kvalifikācijas iegūšanai, jo pašlaik māsām pēc koledžas beigšanas nepieciešams turpināt studijas augstskolā, lai iegūtu kādu no pamatspecialitātēm, kā arī šobrīd ir sarežģīts un neelastīgs pārkvalifikācijas process, kas neveicina māsas uzsākt un turpināt profesionālo darbību veselības nozarē. Ministru kabinets atbalstīja konceptuālā ziņojuma "Par māsas profesijas turpmāko attīstību" II sadaļas 1. nodaļā ietverto 1. risinājumu[[6]](#footnote-6). Konceptuālā ziņojumā ietvertā risinājuma ieviešanas rezultātā a) mazināsies fragmentācija medicīniskās izglītības iegūšanā; b) mazināsies fragmentācija specialitātēs; c) tiks nodrošinātas iespējas māsām, kuras nav ieguvušas augstāko izglītību māsas profesijā, turpināt darbu profesijā un veikt profesionālo zināšanu pastāvīgu pilnveidošanu.  2020.gada 7.oktobrī stājās spēkā likums “Grozījumi likumā "Par reglamentētajām profesijām un profesionālās kvalifikācijas atzīšanu"”, kas paredz, ka no 2022.gada 1.janvāra tiek mainīts veselības aprūpes jomā reglamentētās profesijas “Māsa (medicīnas māsa)” uz nosaukumu “Māsa (vispārējās aprūpes māsa)”. Kā arī nosaka, ka māsas izglītības programmas ilgums ir četri akadēmiskie gadi pilna laika studijās 160 kredītpunktu apjomā, kas ietver vismaz 4600 teorētiskās un klīniskās kontaktstundas, no kurām teorētiskās mācības aizņem vismaz vienu trešdaļu un klīniskās mācības — vismaz pusi no minimālā izglītības programmas ilguma. Studējošie, kuri māsas izglītības programmā, ko īsteno medicīnas koledžas, ir imatrikulēti līdz 2021. gada 2. septembrim, no 2022.gada 1.janvāra turpina studijas otrā līmeņa profesionālā augstākā izglītības studiju programmā ar iegūstamo kvalifikāciju “Māsa (vispārējās aprūpes māsa).  Ir apstiprināts māsas (vispārējās aprūpes māsas) profesijas standarts (piektais profesionālās kvalifikācijas līmenis (5.PKL), kas atbilst sestajam Latvijas kvalifikāciju ietvarstruktūras līmenim (6.LKI)), kas nosaka profesionālās darbības pienākumus, uzdevumus un to izpildei nepieciešamās prasmes zināšanas un kompetences[[7]](#footnote-7). Profesijas standarts ir viens no profesionālās izglītības saturu reglamentējošiem dokumentiem.  Lai ieviestu Konceptuālā ziņojuma II sadaļas 1. nodaļā ietverto 1. risinājumu un II sadaļas 2. nodaļā ietvertos pasākumus, Veselības ministrijā tika izveidota darba grupa[[8]](#footnote-8), kurā piedalījās Veselības inspekcijas, Latvijas Māsu asociācijas, Latvijas Lielo slimnīcu asociācijas, SIA "Rīgas Austrumu klīniskā universitātes slimnīca", VSIA "Paula Stradiņa klīniskā universitātes slimnīca", Rīgas Stradiņa universitātes, Latvijas Universitātes, Latvijas Koledžu asociācijas un Veselības ministrijas pārstāvji. Darba grupa izstrādāja priekšlikumus Ministru kabineta noteikumu projektiem, kas nosaka: 1) māsas (vispārējās aprūpes māsas) kompetenci profesijā un specializācijas jomās; 2) pārejas nosacījumus pārreģistrācijai, reģistra atjaunošanai Ārstniecības personu un ārstniecības atbalsta personu reģistrā (plānots 2020.gadā nodot publiskai apspriedei).  Ņemot vērā iepriekš minēto Veselības ministrija ir izstrādājusi Ministru kabineta noteikumu projektu “Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” (turpmāk - Noteikumu projekts). Vienlaikus tiek nodrošināta iespēja samazināt reglamentētās profesijas specialitāšu skaitu.  Noteikumu projekta 1.1.apakšpunktā tiek aizstāts profesijas nosaukums “Māsa (medicīnas māsa)” ar nosaukumu “Māsa (vispārējās aprūpes māsa)”.  Lai novērstu spēkā esošo Noteikumu 496. punkta dublēšanos ar Ārstniecības likuma 44.panta pirmo daļu, Noteikumu projekts paredz svītrot spēkā esošo noteikumu 496. punktu (Noteikumu projekta 1.2.apakšpunkts).  Noteikumu projekta 1.3.apakšpunkts paredz konkretizēt Ārstniecības likuma 44.panta otrajā daļā noteikto māsas profesionālās darbības ietvaru. Noteikumu projektā izteiktā 497.punkta katrs apakšpunkts izriet no Ārstniecības likuma 44. panta otrās daļas un Noteikumu projekts neparedz jaunas prasības.  Noteikumu projekts paredz konkretizēt Ārstniecības likuma 44. panta otrās daļas pirmajā punktā noteikto māsas kompetenci, proti, tiek precizēts Noteikumu 497.1. līdz 497.12. apakšpunkts.  Ārstniecības likuma 44. panta otrās daļas otrajā punktā noteikto māsas kompetenci konkretizē Noteikumu 497.13. līdz 497.16. apakšpunkts.  Ārstniecības likuma 44. panta otrās daļas trešajā punktā noteikto māsas kompetenci konkretizē Noteikumu 497.17. līdz 497.21. apakšpunkts.  Ārstniecības likuma 44. panta otrās daļas ceturtajā punktā noteikto māsas kompetenci konkretizē Noteikumu 497.22. un 497.23. apakšpunkts.  Ārstniecības likuma 44. panta otrās daļas piektajā punktā noteikto māsas kompetenci konkretizē Noteikumu 497.24. un 497.25.apakšpunkts.  Māsa (vispārējās aprūpes māsa) veic pacientu aprūpi visos vecuma posmos. Kā arī māsa (vispārējās aprūpes māsa) veic pacientu aprūpi īpašos vecuma posmos, piemēram, geriatrisko pacientu aprūpi, pediatrisko pacientu aprūpi. Skaidrojam, ka Noteikumu projektā tiek lietota veselības aprūpes nozarei atbilstoša terminoloģija un tās vienots skaidrojums. Līdz ar to Noteikumu projektā netiek ieviesta jauna terminoloģija vai esošās terminoloģijas atšķirīgs skaidrojums. Piemēram, saskaņā ar Farmācijas likuma 1.panta pirmajā punktā sniegto termina skaidrojumu ārstniecības līdzekļi ir zāles un medicīniskās ierīces, Ārstniecības likuma 1.panta 9.punktā sniegts skaidrojums, ka medicīniskās tehnoloģijas ir ārstniecībā izmantojamās metodes, medicīniskās ierīces un zāles. Arī Noteikumu projektā, pielietojot terminu “ārstniecības līdzekļi” un “medicīniskās tehnoloģijas”, tiek lietotas saskaņā ar Farmācijas likumā un Ārstniecības likumā sniegto skaidrojumu.  Māsa veic ne tikai pacientu, bet arī viņu pārstāvju un sabiedrības izglītošanu, piemēram, par veselības veicināšanu un uzturēšanu. Pacientu tiesību likumā ietvertās vārdkopas "Pacienta laulātais, tuvākais radinieks vai pacienta pilnvarotā persona, kā arī pacienta likumiskais pārstāvis, ja pacients atrodas aizbildnībā vai aizgādnībā" saīsinājuma "persona, kas pārstāv pacientu" tiek lietota arī Noteikumu projektā.  Noteikumu projektā lietotais apzīmējums - pacienta pārstāvis - ir Pacientu tiesību likuma 7.panta otrajā daļā noteiktās personas, kas pārstāv pacientu un tās ir pacienta laulātais, tuvākais radinieks vai pacienta pilnvarotā persona, kā arī pacienta likumiskais pārstāvis, ja pacients atrodas aizbildnībā vai aizgādnībā vai pacients ir nepilngadīgs (Pacientu tiesību likuma 13.pants).  Latvijas Universitāte sadarbībā ar citām Latvijas augstskolām īsteno pētniecības projektu ““Augstākajā izglītībā studējošo kompetenču novērtējums un to attīstības dinamika studiju periodā”[[9]](#footnote-9). Lai mācību sasniegumi māsu izglītībā būtu izmērāmi, salīdzināmi un savietojami visā Eiropā, Tuning[[10]](#footnote-10) procesa ietvaros māszinību akadēmiskās izglītības speciālisti ir izstrādājuši augstākās izglītības ciklu (līmeņu) aprakstus, kuri tiek izteikti ar sasniedzamajiem mācību rezultātiem. Pētījuma ziņojums “Tuning vadlīnijas un norādes māszinību studiju programmu izstrādāšanai un īstenošanai, 2018”[[11]](#footnote-11) papildina pirmās, 2011. gadā publicētās, Tuning vadlīnijas māzsinību izglītībai. Publicētais ziņojums ir Eiropas valstu ekspertu grupas sadarbības rezultāts, kurš atbalstīts Tuning Eiropas izglītības struktūru iniciatīvas un “CALOHEE” projekta ietvarā. Pētījums raksturo tās kompetences, kuras ir jāsasniedz māszinību bakalaura līmeņa izglītībā. To sasniegšana ļauj māsai pilnvērtīgi izpildīt savus profesionālos pienākumus. Tiek izdalītas piecas dimensijas:  1. Profesionālās vērtības un māsas lomai nepieciešamās kompetences;  2. Profesionāla māsas prakse un klīnisku lēmumu pieņemšanas kompetences;  3.Zināšanas un kognitīvās kompetences;  4. Komunikācijas un interpersonālās komepetences (iekļaujot komunikāciju tehnoloģijas);  5. Līderības, vadības un komandas darba kompetences. (Tuning, 2018, p. 16)  Noteikumu projektā ir ietvertas māsas (vispārējās aprūpes māsas) profesionālajā darbībā nepieciešamās profesionālās vērtības un māsas lomai nepieciešamās kompetences (Noteikumu 497.1. līdz 497.12. apakšpunkts); profesionāla māsas prakse un klīnisku lēmumu pieņemšanas kompetence (Noteikumu 497.1. līdz 497.16. apakšpunkts); zināšanas un kognitīvās kompetences (Noteikumu 497.22. un 497.25. apakšpunkts); komunikācijas un interpersonālās kompetences (Noteikumu 497.22. un 497.23. apakšpunkts); līderības, vadības un komandas darba kompetences (Noteikumu 497.17. līdz 497.21. apakšpunkts).  Skaidrojam, ka konkretizējot Noteikumu 497.punktu attiecīgi ir precizēts Noteikumu 498.punkts.  Šobrīd māsas profesijā ir septiņas pamatspecialitātes, sešas papildspecialitātes un trīs ārstnieciskās un diagnostiskās metodes. Konceptuālā ziņojumā ir atbalstītas četras specializācijas un deviņas ārstniecības un diagnostikas metodes māsu praksē[[12]](#footnote-12). Samazināt reglamentēto profesiju (un specialitāšu skaitu) veselības aprūpes jomā aicina gan Izglītības un zinātnes ministrija[[13]](#footnote-13), gan Valsts kontrole[[14]](#footnote-14). Māsas (vispārējās aprūpes māsas) profesijā kompetenču loks ir plašs un dominē caurviju kompetences, kas ir pielietojamas terapeitisko, ķirurģisko, ambulatoro pacientu aprūpē. Līdz ar to tiek samazināts māsas pamatspecialitāšu skaits, izslēdzot ambulatorās aprūpes māsas pamatspecialitāti (Noteikumu projekta 1.4.apakšpunkts), internās aprūpes māsas un ķirurģiskās aprūpes māsas pamatspecialitātes (Noteikumu projekta 1.6.apakšpunkts). Kā arī saskaņā ar Konceptuālajā ziņojumā noteikto[[15]](#footnote-15) tiek izslēgtas māsas profesijas papildspecialitātes diabēta aprūpes māsa, onkoloģiskās aprūpes māsa, nieru aizstājterapijas un nefroloģiskās aprūpes māsa, fizikālās un rehabilitācijas medicīnas māsa, transfuzioloģijas māsa un neonatoloģijas māsa (Noteikumu projekta 1.6.apakšpunkts). Māsas kompetence onkoloģisko pacientu aprūpē un neonatoloģijas pacientu aprūpē ir māsas (vispārējās aprūpes māsas) profesijas kompetences ietvarā. Turklāt diabētisko pacientu aprūpe māsas praksē, nieru aizstājterapijas metode māsas praksē[[16]](#footnote-16), fizikālās medicīnas metodes māsas praksē[[17]](#footnote-17) un transfuzioloģijas metode māsas praksē tiks noteiktas kā ārstnieciskās un diagnostiskās metodes māsas (vispārējās aprūpes māsas) praksē. Līdz ar to tiks veiktas izmaiņas arī ārstniecības personu klasifikatorā un ārstniecisko un diagnostisko metožu klasifikatorā[[18]](#footnote-18).  Kā arī saskaņā ar Konceptuālā ziņojuma 87.punktā noteikto, ka māsas (vispārējās aprūpes māsas) specializāciju varēs apgūt profesionālās pilnveides izglītības programmās, Noteikumu projekts paredz noteikt, ka māsas (vispārējās aprūpes māsas) specializāciju anestēzijas un intensīvajā aprūpē (Noteikumu projekta 1.3.apakšpunkts), specializāciju bērnu aprūpē, specializāciju psihiatriskajā un narkoloģiskajā aprūpē, specializāciju perioperatīvajā aprūpē (Noteikumu projekta 1.5.apakšpunkts) māsas varēs iegūt profesionālās pilnveides izglītības programmas ietvaros. Profesionālās pilnveides programmas tiks realizētas ESF projekta ietvaros[[19]](#footnote-19). Profesionālās pilnveides programmu izstrāde ir vērtējama tālākizglītības modeļa ilgtspējas attīstības kontekstā (SAM 9.2.6.), paredzēts, ka to varētu nodrošināt augstskolas vai koledžas, kas realizē studiju programmas studiju virzienā “Veselības aprūpe”, kā arī klīniskās universitātes slimnīcas, reģionālās daudzprofilu slimnīcas vai citas ārstniecības iestādes, kas reģistrētas izglītības iestāžu reģistrā.  Pēc Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmas “Izaugsme un nodarbinātība” 9.2.6. specifiskā atbalsta mērķa “Uzlabot ārstniecības un ārstniecības atbalsta personāla kvalifikāciju” līdzfinansētā projekta Nr. 9.2.6.0/17/I/001 “Ārstniecības un ārstniecības atbalsta personāla kvalifikācijas uzlabošana” beigām turpmāk profesionālās pilnveides pasākumu īstenošana, lai nodrošinātu māsas (vispārējās aprūpes māsas) profesijas kvalifikācijas uzturēšanu un specializācijas iegūšanu, plānots finansēt no Eiropas Savienības struktūrfondu un Kohēzijas fonda 2021. - 2027.gada plānošanas perioda darbības programmas 4.1.prioritātes “Veselības veicināšana un aprūpe” paredzētajiem finanšu līdzekļiem (atbilstoši NAP 2021-2027 rīcības virziena “Uz cilvēku centrēta veselības aprūpe” 69.uzdevumam).  Profesionālās pilnveides izglītības programmas saturu izglītības iestāde vai izglītības iestāžu reģistrā iekļauta institūcija saskaņo ar Latvijas Māsu asociāciju, un secīgi pēc tam saskaņo ar VM, bet licenci profesionālās pilnveides programmas īstenošanai izsniedz Izglītības kvalitātes valsts dienests[[20]](#footnote-20). Klīniskās universitātes slimnīcas, specializētās slimnīcas piedalās profesionālās pilnveides programmas izstrādē, programmas praktiskās daļas realizācijā klīniskajā vidē un piedalās programmas apguves noslēguma pārbaudījumā klīniskajā vidē pie pacienta, jo programma ir vērsta uz profesionālo iemaņu pilnveidošanu[[21]](#footnote-21).  Atbilstoši Konceptuālā ziņojuma 70.punktam Noteikumu projekta 1.7.apakšpunkts nosaka, ka studējošie, kuri imatrikulēti pirmā līmeņa profesionālajā augstākās izglītības studiju programmā “Māszinības” līdz 2021. gada 31. decembrim, pielīdzinot iepriekš iegūtās teorētiskās zināšanas un praktiskās iemaņas, turpinās studijas profesionālā bakalaura māszinību programmā. Pielīdzinot un atzīstot studējošo iepriekš iegūtās teorētiskās zināšanas un praktiskās iemaņas, kā arī apgūstot jaunās zināšanas un prasmes, ir būtiski, lai šiem studentiem kopējais studiju ilgums nepārsniedz četrus gadus. Šāds nosacījums ir ietverts Noteikumu projekta 1.7.apakšpunktā, lai līdz 2021.gada 31.decembrim imatrikulētie studenti koledžas programmās nebūtu spiesti studēt ilgāku laiku, bet izglītības iestādes spētu atbilstoši pārkārtot studiju procesu un prakses.  Konceptuālais ziņojums (14.punkts un 70.punkts) paredz, ka līdz 2020. gada 31. decembrim tiks veikti grozījumi attiecīgajā normatīvajā regulējumā, (reģistrs, kompetences), izstrādātas attiecīgas profesionālās pilnveides izglītības programmas un aktualizētas augstākās izglītības 2.līmeņa studiju programmas, lai ne vēlāk kā līdz 2021.gada 31.decembrim ieviestu Konceptuālajā ziņojumā noteikto risinājumu. Līdz ar to Noteikumu projekts nosaka, ka Noteikumi stājas spēkā 2022.gada 1.janvārī (Noteikumu projekta 2.punkts).  Noteikumu projektā ietvertā regulējuma rezultātā tiks vienkāršota specializācijas iegūšana un nodrošināta lielāka mobilitāte darba tirgū. Izmaiņas normatīvajā regulējumā ir samērīgas un optimāli izpildāmas un nerada situāciju, kas pasliktinātu darba tirgū esošo māsu iespēju strādāt profesijā. Veselības ministrija Eiropas Sociālā fonda projekta darbības programmas "Izaugsme un nodarbinātība" 9.2.6. specifiskā atbalsta mērķa "Uzlabot ārstniecības un ārstniecības atbalsta personāla kvalifikāciju" līdzfinansētā projekta Nr. 9.2.6.0/17/I/001 "Ārstniecības un ārstniecības atbalsta personāla kvalifikācijas uzlabošana" ietvaros ir uzsākusi profesionālās pilnveides pasākumu īstenošanu, lai nodrošinātu māsas (vispārējās aprūpes māsas) profesijas kvalifikācijas uzturēšanu un specializācijas iegūšanu. Eiropas Savienības struktūrfondu un Kohēzijas fonda 2014.–2020. gada plānošanas perioda un 9.2.6. SAM projekta ietvaros veikto izdevumu attiecināšanas termiņš ir līdz 2023.gada 31.decembrim. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija. Noteikumu projekta izstrādei tika organizēta formāla darba grupa. Veselības ministrijas 25.02.2020. rīkojums Nr.34 “Par konceptuālā ziņojuma "Par māsas profesijas turpmāko attīstību" ieviešanu”.  Darba grupas izveides pamatojums: Lai ieviestu konceptuālā ziņojuma "Par māsas profesijas turpmāko attīstību" II sadaļas 1. nodaļā ietverto 1. risinājumu un II sadaļas 2. nodaļā ietvertos pasākumus.  Darba grupas uzdevums: izstrādāt un iesniegt Veselības ministrijas valsts sekretārei Ministru kabineta noteikumu projektus, kas nosaka: 1) māsas (vispārējās aprūpes māsas) kompetenci profesijā un specializācijas jomās; 2) pārejas nosacījumus pārreģistrācijai, reģistra atjaunošanai Ārstniecības personu un ārstniecības atbalsta personu reģistrā.  Darba grupas sastāvā: Veselības inspekcijas, Latvijas Māsu asociācijas, Latvijas Lielo slimnīcu asociācijas, SIA "Rīgas Austrumu klīniskā universitātes slimnīca", VSIA "Paula Stradiņa klīniskā universitātes slimnīca", Rīgas Stradiņa universitātes, Latvijas Universitātes, Latvijas Koledžu asociācijas un Veselības ministrijas pārstāvji. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz: māsām, ārstniecības iestādēm, māsām, kuras vēlas apgūt māsas specializācijas jomu, personām, kuras apgūst māsas profesiju, studēt gribētājiem, izglītības iestādēm, kas realizēs izglītības programmu māsas profesijas, specialitāšu iegūšanai, Veselības inspekciju, Nacionālo veselības dienestu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts samazina administratīvais slogu māsām, ārstniecības iestādēm. Ieguvumi māsām: tiek nodrošināta lielāka mobilitāte darba tirgū un vienkāršota specializācijas iegūšana. Ieguvumi ārstniecības iestādēm: māsa var būt mobilāka un pieejamāka darba tirgū pakalpojumu nodrošināšanai, vienlaikus tiek nodrošināta iespēja specializēties atbilstoši nepieciešamībai. Ģimenes ārstu praksēs māsas ar nepieciešamajām kompetencēm vairāk iesaistīsies pacientu aprūpē, tādejādi atslogojot ģimenes ārsta darbu, lai sasniegtu labākus rezultātus pacientu aprūpē.  Noteikumu projektā minētajām izmaiņas nemaina administratīvo slogu izglītības iestādēm, jo Noteikumos ietvertās kompetences māsa (vispārējās aprūpes māsa) apgūst izglītības procesā un turpina pilnveidot teorētiskās zināšanas un profesionālās prasmes profesionālās pilnveides un tālākizglītības ietvarā.  Noteikumu projekta ietekme uz valsti, pašvaldībām - uzlaboti sabiedrības veselības rādītāji kopumā. Sagaidām, ka uz valsts apmaksātajām studijām pieteiksies daudz motivētāki studenti, kā arī beidzot studijas māsai būs tiesības praktizēt plašākā kompetenču lokā. Aprūpes pamats ir veselības veicināšana un slimību profilakse.  Noteikumu projekta ietekme uz veselību un sabiedrību: māsa savā profesionālās darbības ietvarā var būt mobilāka un pieejamāka darba tirgū pakalpojumu nodrošināšanai, vienlaikus tiek nodrošināta iespēja specializēties atbilstoši nepieciešamībai. Tiek nodrošināta kvalitatīva (pacientu aprūpi nodrošina patstāvīgi praktizēttiesīga māsa), uz indivīdu centrēta aprūpe, pacientu drošība un risku pārvaldība.  Noteikumu projekts neierobežo konkurenci. Noteikumu projektam nav ietekmes uz vidi.  Noteikumu projekta ietekme uz nevalstiskajām organizācijām (Latvijas Māsu asociācija): Noteikumu projekts paredz ieviest māsas profesijas specializācijas iegūšanu profesionālās pilnveides ietvaros. Profesionālās pilnveides izglītības programmas saturu izglītības iestāde vai izglītības iestāžu reģistrā iekļauta institūcija saskaņo ar Latvijas Māsu asociāciju, un secīgi pēc tam saskaņo ar Veselības ministriju, bet licenci profesionālās pilnveides programmas īstenošanai izsniedz Izglītības kvalitātes valsts dienests[[22]](#footnote-22). Jau šobrīd profesionālās pilnveides programmu māszinību jomā satura izvērtēšanā tiek iesaistīta Latvijas Māsu asociācija. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Veicot grozījumus Noteikumos ir nepieciešami grozījumi:   1. Ministru kabineta 2016. gada 24. maija noteikumos Nr. 317 “Ārstniecības personu un ārstniecības atbalsta personu reģistra izveides, papildināšanas un uzturēšanas kārtība””, lai veiktu izmaiņas Ārstniecības personu klasifikatorā; 2. Ministru kabineta 2006.gada 6.jūnija noteikumos Nr.460 „Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”” (grozījumi saistīti ar izmaiņām ārstniecības personu pamatspecialitāšu, apakšspecialitāšu un papildspecialitāšu sarakstā); 3. Ministru kabineta 2013.gada 5.novembra noteikumi Nr. 1268 „Ārstniecības riska fonda darbības noteikumi”” (grozījumi saistīti ar izmaiņām ārstniecības personu sarakstā).   Iepriekš minētos tiesību aktu projektus plānots 2020.gadā nodot publiskai apspriedei. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta Konceptuālā ziņojuma iestrādes laikā. Par Noteikumu projektu tika organizēta publiskā apspriede.  Noteikumu projekts ir pieejams Ministru kabineta tīmekļa vietnē www.mk.gov.lv (sadaļā „Tiesību aktu projekti”). |
| 2. | Sabiedrības līdzdalība projekta izstrādē | Noteikumu projekts 01.07.2020. tika publicēts Veselības ministrijas tīmekļvietnē <https://www.vm.gov.lv/lv/aktualitates/sabiedribas_lidzdaliba/publiska_apspriesana/>  Noteikumu projekts ir pieejams Ministru kabineta tīmekļa vietnē www.mk.gov.lv (sadaļā „Tiesību aktu projekti”).  Noteikumu projekta publiskās apspriešanas laikā tika saņemti jautājumi, priekšlikumi no māsas M. Blumbergas, Latvijas Universitātes Medicīnas fakultātes asociētās profesores S.Olsenas un Latvijas Lielo slimnīcu asociācijas. |
| 3. | Sabiedrības līdzdalības rezultāti | Publiskās apspriedes kopsavilkums ir publicēts Veselības ministrijas mājaslapā sadaļā "Sabiedrības līdzdalība".  Publiskās apspriedes laikā Latvijas Lielo slimnīcu asociācija neatbalstīja Noteikumu projektu, izsakot šādu iebildumu: Latvijas Lielo slimnīcu asociācija ievērojot konsekvenci un tiesību normu pēctecību, ja likuma “Par reglamentētajām profesijām un profesionālās kvalifikācijas atzīšanu” 14. panta sestā daļā noteikts, ka klīnisko izglītību organizē ārstniecības iestāde, tad arī Noteikumu projektā visur jābūt lietotam jēdzienam “klīniskās mācības”, kas precīzi sasaucas ar Direktīvā 2005/36 un Noteikumos Nr. 68 noteikto, un viennozīmīgi ļauj saprast, ka šī medicīnas māsu apmācības daļa ir apgūstama tikai un vienīgi klīniskā vidē.  Attiecībā uz šo iebildumu Veselības ministrija norāda, ka Latvijas Lielo slimnīcu asociācijas iebildums nav ņemts vērā šādu apsvērumu dēļ: 2020.gada 7.oktobrī ir stājies spēkā likums "Grozījumi likumā "Par reglamentētajām profesijām un profesionālās kvalifikācijas atzīšanu""[[23]](#footnote-23), kas nosaka, ka veselības aprūpes jomā reglamentētajās profesijās un specialitātēs medicīniskās izglītības klīniskās mācības īsteno ārstniecības iestādes un ārstniecības personas, kurām ir tiesības ārstniecības iestādēs mācīt izglītojamos, bet praktiskās mācības — izglītības iestādes vai ārstniecības iestādes un ārstniecības personas, kurām ir tiesības ārstniecības iestādēs mācīt izglītojamos (9.panta trešā daļa). Kā arī ir ietverta norma, ka māsu klīniskās mācības ir izglītības programmas daļa, kuru īsteno ārstniecības iestādēs, kas var nodrošināt māsas izglītības programmas apguvi, tiešu kontaktu ar veselu vai slimu indivīdu un sabiedrību kā darba vidē balstītas mācības kvalificētu māsu vadībā un sadarbībā ar citām ārstniecības personām (14.panta sestā daļa). Likumā “Par reglamentētajām profesijām un profesionālās kvalifikācijas atzīšanu” ietvertās normas ir saistošas, gan izglītības iestādēm, gan ārstniecības iestādēm. Vispārīgās prasības izglītības programmām (t.sk. prasības izglītības programmu praktisko un klīnisko mācību daļām) reglamentē likums “Par reglamentētajām profesijām un profesionālās kvalifikācijas atzīšanu” kā arī uz iepriekš minētā likuma pamata izdotie Ministru kabineta noteikumi par reglamentēto profesiju un tām izvirzāmo prasību noteikšanu. Turklāt Noteikumu mērķis ir noteikt, kāda ir ārstniecības personu (t.sk. attiecīgajā specialitātē sertificētu) kompetence ārstniecībā un pacientu aprūpē, kā arī noteikt attiecīgās profesijas un specialitātes ārstniecības personu teorētisko un praktisko zināšanu apjomu, kā arī noteikt studējošo, kuri apgūst medicīniskās izglītības programmas, kompetenci ārstniecībā un pacientu aprūpē, kā arī teorētisko un praktisko zināšanu apjomu. Skaidrojam, ka praktisko zināšanu apguve ietver gan praktiskās mācības (ko var realizēt izglītības iestādē vai ārstniecības iestādē un klīniskās mācības, ko realizē ārstniecības iestādē).  M.Blumbergas priekšlikumi ir ņemti vērā vai arī sniegts skaidrojums; kā arī S.Olsenas priekšlikumi ir izvērtēti un daļēji ņemti vērā. Veselības ministrijas ieskatos, lai veiktu ārstniecisko darbību, māsai (vispārējās aprūpes māsai) ir nepieciešamas teorētiskās zināšanas un praktiskās iemaņas profesionālās darbības juridiskajos pamatos nevis profesionālās darbības tiesību jomā.  Noteikumu projekta saskaņošanas laikā ir saņemts Veselības aprūpes darba devēju asociācijas (turpmāk – VADDA) 07.10.2020. atzinums Nr. VADDA-2020/27 ,kurā VADDA atbalsta Noteikumu projektu, vienlaikus aicina paplašināt noteikto grozījumu mērķi. Noteikumu projektu papildināt ar izmaiņām, kas ir attiecināmas uz ārsta profesijas specialitātēm. Attiecībā par VADDA priekšlikumu informējam, ka Veselības ministrija sadarbībā ar Latvijas Ārstu biedrību ir uzsākusi darbu pie visaptveroša ārsta profesijas specialitāšu izvērtējuma. Secīgi tam tiks veiktas izmaiņas tiesību aktos. Veselības ministrija 04.11.2020. nosūtīja vēstuli Nr. 01-16.1/5716 VADDA, kurā informē, ka Veselības ministrija sadarbībā ar Latvijas Ārstu biedrību ir uzsākusi darbu pie ārsta profesijas specialitāšu kompetenču un studiju ilgumu izvērtēšanas, un sniedz skaidrojumu par VADDA priekšlikumiem.  Noteikumu projekta saskaņošanas laikā saņemti Tieslietu ministrijas, Finanšu ministrijas un Izglītības un zinātnes ministrijas priekšlikumi. Atbilstoši Tieslietu ministrijas un Finanšu priekšlikumiem ir precizēta anotācija un Noteikumu projekts. Attiecībā par Izglītības un zinātnes ministrijas priekšlikumu Veselības ministrija skaidro, ka Noteikumu projekta 1.3.apakšpunktā Noteikumu 498.12. punktā noteiktais sociālo zinātņu jomu nepieciešamo zināšanu apjoms ir vērsts uz 497.punktā minēto māsas (vispārējās aprūpes māsas) profesionālo kompetenču apguvi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības iestādes, kas realizē studiju programmu “Māszinības” (pirmā līmeņa profesionālā izglītības programmā un profesionālā bakalaura programmā), Veselības inspekcija, Nacionālais veselības dienests, ārstniecības iestādes, Latvijas Māsu asociācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. |
| 3. | Cita informācija | Nav |

Veselības ministre I. Viņķele

Vīza: Valsts sekretāre D. Mūrmane – Umbraško

Roga 67876093

[dace.roga@vm.gov.lv](mailto:dace.roga@vm.gov.lv)

1. Valsts kontroles Revīzijas ziņojuma “Cilvēkresursi veselības aprūpē?” 14.lpp. Pieejams: <http://www.lrvk.gov.lv/revizija/cilvekresursi-veselibas-aprupe/> [↑](#footnote-ref-1)
2. Konceptuālā ziņojuma “Par veselības aprūpes sistēmas reformu” 161. punkts. Pieejams: http://polsis.mk.gov.lv/documents/5973 [↑](#footnote-ref-2)
3. MK 29.10.2019. rīkojuma Nr. 537 "Par konceptuālo ziņojumu "Par māsas profesijas turpmāko attīstību"" 3.3.apakšpunkts. Pieejams: <https://likumi.lv/ta/id/310369> [↑](#footnote-ref-3)
4. Ārstniecības likuma 27.pants un 33.panta trešā daļa [↑](#footnote-ref-4)
5. Konceptuālā ziņojuma 4.punkts [↑](#footnote-ref-5)
6. Ministru kabineta 2019. gada 29.oktobra rīkojuma Nr. 537 "Konceptuālais ziņojums "Par māsas profesijas turpmāko attīstību "" 1.punkts [↑](#footnote-ref-6)
7. Māsas (vispārējās aprūpes māsas) profesijas standarts saskaņots Profesionālās izglītības un nodarbinātības trīspusējās sadarbības apakšpadomes 2020. gada 12. augusta sēdē, protokols Nr. 6

   Pieejams: https://registri.visc.gov.lv/profizglitiba/dokumenti/standarti/2017/PS-144.pdf [↑](#footnote-ref-7)
8. Veselības ministrijas 25.02.2020. rīkojums Nr.34 “Par konceptuālā ziņojuma "Par māsas profesijas turpmāko attīstību" ieviešanu” [↑](#footnote-ref-8)
9. Informācija par projektu ir pieejama šeit: <https://www.ppmf.lu.lv/petnieciba/projekti/augstakaja-izglitiba-studejoso-kompetencu-novertejums-un-to-attistibas-dinamika-studiju-perioda/> [↑](#footnote-ref-9)
10. TUNING ir universitāšu vadīts process, ko organizē Starptautiskā Tuning akadēmija, kas atrodas Deusto, Bilbao (Spānija) un Groningenas (Nīderlande) universitātēs. Tas piedāvā universālu pieeju augstākās izglītības reformai dažādās augstākās izglītības iestāžu un priekšmetu jomās. Tuning pieeju veido metožu kopums, kas sagatavots, lai izstrādātu vai mainītu, attīstītu, īstenotu un izvērtētu sasniedzamos rezultātus katrā no trim studiju augstākās izglītības programmu līmeņiem . [↑](#footnote-ref-10)
11. Tuning Guidelines and Reference Points 2018 for the Design and Delivery of Degree Programmes in Nursing. Pieejams šeit: <https://www.calohee.eu/wp-content/uploads/2018/11/WP-4-Del.-1.4-Guidelines-and-Reference-Points-for-the-Design-and-Delivery-of-Degree-Programmes-in-Nursing-FINAL-28NOV18.pdf> [↑](#footnote-ref-11)
12. 87.punkts [↑](#footnote-ref-12)
13. Informatīvais ziņojums „Reglamentēto profesiju nosacījumi un turpmākā rīcība reglamentēto profesiju jomas pilnveidošanai Latvijā”(pieejams <http://polsis.mk.gov.lv/documents/5721> ) [↑](#footnote-ref-13)
14. Valsts kontroles 2019.gada 14.jūnija revīzijas ziņojums “Cilvēkresursi veselības aprūpē” 14.lpp (pieejams: <http://www.lrvk.gov.lv/revizija/cilvekresursi-veselibas-aprupe/>) [↑](#footnote-ref-14)
15. Konceptuālā ziņojuma 87.punkts un 6.tabula [↑](#footnote-ref-15)
16. Māsas profesijas papildspecialitātes “Nieru aizstājterapijas un nefroloģiskās aprūpes māsa” daļa par nefroloģisko pacientu aprūpi ir ietverta māsas (vispārējās aprūpes māsas) profesijas kompetencē [↑](#footnote-ref-16)
17. Māsas profesijas papildspecialitātes “Fizikālās un rehabilitācijas medicīnas māsa” daļa par rehabilitācijas jautājumiem ir ietverta māsas (vispārējās aprūpes māsas) profesijas kompetencē [↑](#footnote-ref-17)
18. Ministru kabineta 2016. gada 24. maija noteikumu Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība" 1.pielikums [↑](#footnote-ref-18)
19. ESF projekta darbības programmas "Izaugsme un nodarbinātība" 9.2.6. specifiskā atbalsta mērķa "Uzlabot ārstniecības un ārstniecības atbalsta personāla kvalifikāciju"" līdzfinansēts projekts Nr. 9.2.6.0/17/I/001 "Ārstniecības un ārstniecības atbalsta personāla kvalifikācijas uzlabošana" [↑](#footnote-ref-19)
20. MK 28.05.2019. noteikumi Nr. 218 "Vispārējās un profesionālās izglītības programmu licencēšanas kārtība" [↑](#footnote-ref-20)
21. Konceptuālā ziņojuma 90.punkts [↑](#footnote-ref-21)
22. Konceptuālā ziņojuma 92.punkts [↑](#footnote-ref-22)
23. <https://likumi.lv/ta/id/317502-grozijumi-likuma-par-reglamentetajam-profesijam-un-profesionalas-kvalifikacijas-atzisanu> [↑](#footnote-ref-23)